Man voor sy huis in PMB doodgeskietArgieffoto ŉ Man is Donderdagaand in die oprit van sy huis in Eastwood, Pietermaritzburg in KwaZulu-Natal doodgeskiet. Shawn Herbst, woordvoerder van Netcare 911, het gesê paramedici is omstreeks 21:50 na die toneel ontbied. “ŉ 45-jarige man is verskeie kere in sy bolyf geskiet ná hy voor sy huis oorval is. Hy is op die toneel ondersoek, maar het geen teken van lewe getoon nie. Hy is op die toneel dood verklaar.” Lt.kol. Thulani Zwane, woordvoerder van die polisie, het aan Maroela Media bevestig ŉ saak van moord is by die Pietermaritzburg-polisiestasie aanhangig gemaak. Hy het gesê dit is nog nie duidelik of dit ŉ poging tot roof was en of die slagoffer dalk sy aanvallers geken het nie. Die ondersoek duur voort.